ໃນວັນທີ 14 ເດືອນ ກໍລະກົດ ປີ 2017 ທີຫ້ອງວ່າການປົກຄອງນະຄອນຫລວງວຽງຈັນ, ຫ້ອງປະຊຸມຊັ້ນ4 ຄະນະໂຄສະນາອົບຮົມນະຄອນຫລວງວຽງຈັນ ໄດ້ຈັດປະຖະກາຖາ ວັນເຊັນສົນທິສັນຍາມິດຕະພາບ-ການຮ່ວມມື ( 18.7.1977) ຄົບຮອບ 40 ປີ ແລະ ວັນສ້າງຕັ້ງສາຍພົວພັນການທຸດລາວ-ຫວຽດ (5.9.1962) ຄົບຮອບ 55 ປີ, ໂດຍແມ່ນ ທ່ານ ສົມສະຫວາດ ເລັ່ງສະຫວັດ ອະດີດຮອງນາຍົກລັດຖະມົນຕີແຫ່ງ ສປປ ລາວ, ທີ່ປືກສາຄະນະບໍລິຫານງານສູນກາງພັກ ສະໄໜທີ X, ໃຫ້ກຽດປາຖະກະຖາຄັ້ງນີ້, ໄດ້ມີຄະນະປະຈຳພັກ, ຄະນະພັກນະຄອນຫລວງວຽງຈັນ, ເລຂາພັກເມືອງ, ເຈົ້າເມືອງ, ຫົວໜ້າພະແນກການ, ອົງການທຽບເທົ່າ, ທະຫານ - ຕຳຫລວດ, ພະນັກງານຫລັກແຫລ່ງອ້ອມຂ້າງນະຄອນຫລວງວຽງຈັນ, ສະມາຄົມຫວຽດນາມ ແລະ ນັກທຸລະກິດຫວຽດນາມທີມາດຳເນີນທຸລະກິດຢູ່ ສປປ ລາວ, ເຂົ້າຮ່ວມຮັບຟັງການປາຖະກະຖາຄັ້ງນີ້.
ການປາຖະກະຖາຄັ້ງນີ້ກໍ່ເພື່ອໃຫ້ຜູ້ເຂົ້າຮ່ວມເຫັນໄດ້ການພົວພັນຮ່ວມມືທີ່ມີຜົນສຳເລັດເປັນກ້າວໆໃນໄລຍະຜ່ານມາຂອງສອງຊາດ ລາວ-ຫວຽດນາມ ໂດຍທ່ານ ສົມສະຫວາດເລັ່ງສະຫວັດ ໄດ້ຍົກໃຫ້ເຫັນຄວາມໝາຍຄວາມສຳຄັນສອງວັນປະຫວັດສາດລາວ-ຫວຽດນາມ ຄື: ວັນສ້າງຕັ້ງສາຍພົວພັນການທູດແມ່ນວັນທີ 5 ກັນຍາ 1962 ແລະ ວັນເຊັນສົນທິສັນຍາມິດຕະພາບ-ການຮ່ວມມືແມ່ນວັນທີ 18 ກໍລະກົດ 1977 ເຊິ່ງການກຳເນີດສອງວັນດັ່ງກ່າວ ກໍ່ຍ້ອນລາວ-ຫວຽດນາມເປັນປະເທດບ້ານໃກ້ເຮືອນຄຽງມີຊາຍແດນຮ່ວມກັນຫຼາຍກວ່າ 2 ພັນກິໂລແມັດ ພ້ອມກັນອີງຫຼັງໃສ່ສາຍພູຫຼວງພ້ອມກັນຮ່ວມຊົມໃຊ້ແມ່ນ້ຳລຳເຊພູຜາປ່າດົງດິນດອນຕ່ອນຫຍ້າເພື່ອດຳລົງຊີວິດ ແລະດຳເນີນການຕໍ່ສູ້ຈັກກະພັດຜູ້ຮຸກຮານ ນອກນີ້ ປະຊາຊົນສອງຊາດລາວ-ຫວຽດນາມ ມີມູນເຊື້ອໄປມາຫາສູ່ ແລກປ່ຽນສິນຄ້າແລກປ່ຽນວັດທະນະທຳຢູ່ຫຼາຍທ້ອງຖິ່ນກໍ່ມີບ້ານຫຼາຍຄອບຄົວເປັນແກ່ວເປັນດອງກັນ ມີອຸດົມຄະຕິ ແລະຄວາມມຸ່ງມາດປາຖະໜາອັນດຽວກັນ ຄືຢາກມີຄວາມເປັນເອກະລາດ ສັນຕິພາບ ແລະຄວາມຮັ່ງມີຜາສຸກ ປະຊາຊົນສອງຊາດມີມູນເຊື້ອຊ່ວຍເຫຼືອເຊິ່ງກັນ ແລະກັນເປັນພັນໆປີ ໃນການກໍ່ຕັ້ງ ແລະ ປົກປັກຮັກສາປະເທດຊາດຂອງໃຜລາວພິເສດແມ່ນໃນໄລຍະການດຳເນີນຕໍ່ສູ້ປະຕິວັດເປັນເວລາເຄິ່ງສະຕະວັດພາຍໃຕ້ການນຳພາຂອງພັກກອມມູນິດອິນດູຈີນຕໍ່ມາແມ່ນພັກປະຊາຊົນປະຕິວັດລາວ ແລະ ພັກກອມມູນິດຫວຽດນາມຄວາມຜູກພັນສາມັກຄີ ແລະ ການຊ່ວຍເຫຼືອເຊິ່ງກັນ ແລະ ກັນທີ່ເປັນມູນເຊື້ອອັນດີງາມມາແຕ່ດົນນານນັ້ນ ໄດ້ເພີ່ມຄວາມແໜ້ນແຟ້ນແລະ ເຕີບໃຫຍ່ກາຍເປັນຄວາມສາມັກຄີພິເສດ ແລະການພົວພັນຮ່ວມມືຮອບດ້ານຂອງສອງຊາດ ລາວ-ຫວຽດນາມ ໂດຍແມ່ນປະທານໂຮ່ຈີມິງ ປະທານ ໄກສອນ ພົມວິຫານ ແລະ ປະທານ ສຸພານຸວົງ ເປັນຜູ້ລິເລີ່ມຈາກນັ້ນມາ ການນຳແຕ່ລະຮຸ່ນຂອງສອງພັກ-ສອງລັດ ແລະ ປະຊາຊົນສອງປະເທດຕ່າງກໍ່ໄດ້ເອົາໃຈໃສ່ປັບປຸງເສີມຂະຫຍາຍໃຫ້ກາຍເປັນການພົວພັນສາມັກຄີອັນບໍລິສຸດຜຸດຜ່ອງທີ່ຫາຍາກໃນການພົວພັນສາກົນແລະ ກາຍເປັນມໍລະດົກອັນລ້ຳຄ່າຂອງສອງຊາດ ລາວ-ຫວຽດນາມການພົວພັນດັ່ງກ່າວໄດ້ເຕີບໃຫຍ່ຂະຫຍາຍຕົວໃນແຕ່ລະໄລຍະຈົນຮອດປັດຈຸບັນ.